stanford-oval/wikipedia huggingface dataset:
กรมช่างอากาศ
ประวัติ

กิจการการบินของประเทศไทยได้ก่อกำเนิดขึ้นในสมัยของพระบาทสมเด็จพระมงกุฎเกล้าเจ้าอยู่หัวซึ่งมีพระบรมราโชบายทำนุบำรุงกิจการทหารอย่างจริงจัง และ ทรงตระหนัก ถึงความจำเป็นทีประเทศไทยจะต้องมีเครื่องบินไว้ป้องกันภัย ที่จะบังเกิดแก่ชาติ ด้วยเหตุนี้ กระทรวงกลาโหมจึงได้จัดตั้ง แผนกการบินกองทัพบกอยู่ใน บังคับบัญชาของจเรทหารช่าง คือ นายพลโทพระเจ้าบรมวงศ์เธอ กรมขุน กำแพงเพชรอัครโยธิน จนกระทั่งปีพ.ศ. 2480 แผนกการบิน ได้ยกฐานะเป็น กองทัพอากาศขึ้นตรงต่อกระทรวงกลาโหม เวลาต่อมาส่วนโรงงานของกรมอากาศยานได้ยกฐานะเป็น กองโรงงานกรมช่างอากาศ เมื่อ 19 เมษายน พุทธศักราช 2465 ต่อมาได้เปลี่ยนชื่อเป็น กรมช่างอากาศ
เดือนธันวาคม พ.ศ. 2456 กระทรวงกลาโหมได้จัดตั้ง “แผนกการบิน” ขึ้นตรงต่อจเรทหารช่างและ เสนาธิการทหารบก โดยมีส่วนขึ้นตรงคือ นักบิน และโรงงาน (ซึ่งโรงงานนี้ ต่อไปจะเป็น กรมช่างอากาศ)
27 มี.ค. 2457 แผนกการบินยกฐานะเป็น“กองบินทหารบก”โรงงานจึงขึ้นตรงต่อกองบินทหารบก (27 มี.ค. 2457 เป็นวันที่กระทรวงกลาโหมออกคำสั่งตั้งเป็นกองบินทหารบก ซึ่งเริ่มเป็นปึกแผ่นแล้วจึงนับถือวันนี้เป็นวันสถาปนากองทัพอากาศ)
19 มี.ค. 2461 ยกฐานะจาก “กองการบินทหารบก” เป็น กรมอากาศยานทหารบก โรงงาน จึงได้เปลี่ยนชื่อเป็น "โรงงานกรมอากาศยานทหารบก"
1 ธ.ค. 2464 เปลี่ยน ชื่อจาก กรมอากาศยานทหารบก เป็น กรมอากาศยาน เนื่องจาก กห. พิจารณาเห็นว่ากำลังทางอากาศ มิได้เป็นกำลังเฉพาะในด้านยุทธศาสตร์ทางทหารเท่านั้น แต่มีประโยชน์อย่างกว้างขวางต่อกิจการด้านอื่นๆ เช่นการพาณิชย์ และการคมนาคม เป็นต้น โรงงานจึงเปลี่ยนชื่อเป็น โรงงานของกรมอากาศยาน
19 เม.ย. 2465 ได้มีการจัดส่วนราชการของกรมอากาศยานใหม่ โดย โรงงานของกรมอากาศยาน ยกฐานะเป็น “กองโรงงานกรมอากาศยาน” ตั้งอยู่ที่ดอนเมือง ทางด้านตะวันตกของสนามบิน มีหน้าที่อำนวยการบริการการบินทั่วไปสร้างเครื่องบินตามแบบของต่างประเทศ บูรณะซ่อมแซมเครื่องบิน และเครื่องยนต์ให้พร้อมที่จะปฏิบัติการได้เสมอซึ่งวันนี้ถือเป็นวันที่ก่อตั้ง กรมช่างอากาศ เป็นต้นมา
พ.ศ. 2473 ได้ย้ายหน่วยงานจากที่ตั้งดอนเมืองมาอยู่ที่ บางซื่อ และเริ่มทำการผลิตเครื่องบินให้ข้าราชการ ในขั้นจัดเป็นสายการผลิต
12 เม.ย. 2478 เปลี่ยนชื่อจาก กองโรงงานกรมอากาศยาน เป็น “กองโรงงานกรมทหารอากาศ”
9 เม.ย. 2480 กรมทหาอากาศยกฐานะเป็น“กองทัพอากาศ”ดังนั้นกองโรงงานกรมทหารอากาศจึงได้ยกฐานะเป็น“กรมโรงงานทหารอากาศ”ขึ้นต่อตรงกองทัพอากาศ
พ.ศ. 2491 เปลี่ยนชื่อจาก กรมโรงงานทหารอากาศ เป็น กรมช่างอากาศ ขึ้นตรงต่อกองทัพอากาศ
ต.ค. 2539 กรมช่างอากาศ จัดอยู่ในสายยุทธบริการ 11 หน่วย ซึ่งอยู่ในสายการบังคับบัญชา ของกองบัญชาการสนับสนุนทหารอากาศ หรือเรียกตามคำย่อว่า บนอ. ขึ้นตรงต่อกองทัพอากาศ
1 เม.ย.2552 กองทัพอากาศ ได้ปรับโครงสร้างใหม่ กรมช่างอากาศ จัดอยู่ในสายยุทธบริการ ขึ้นตรงกับกองทัพอากาศ มีหน้าที่วางแผนการ ปฏิบัติ อำนวยการ ประสานงาน ติดตาม กำกับการพัฒนาและดำเนินการเกี่ยวกับกิจการช่างอากาศ และการพัสดุเชื้อเพลิง กับมีหน้าที่จัดการความรู้ ควบคุม ประเมินผล และตรวจตรากิจการในสายวิทยาการด้านช่างอากาศ โดยมี 10 กอง และ 1 แผนกขึ้นตรง และมีเจ้ากรมช่างอากาศเป็นผู้บังคับ บัญชารับผิดชอบ
ทำเนียบผู้บังคับบัญชา

| ระยะเวลา | ชื่อและภาพ |
| --- | --- |
9 มี.ค. 2461 – 10 ก.ค. 2472: พันเอก พระยาเวหาสยานศิลปสิทธิ์ (หลง สินศุข)
10 ก.ค. 2472 – 21 ธ.ค. 2476: พันเอก พระยาทะยานพิฆาต (ทิพย์ เกตุทัต)
22 ธ.ค. 2476 – 11 เม.ย. 2484: พลอากาศโท หลวงอธึกเทวเดช (เจียม โกมลมิศร์)
12 เม.ย. 2485 – 31 ธ.ค. 2496: พลอากาศโท เพิ่ม ลิมปิสวัสดิ์
มี.ค. 2497 – พ.ย. 2500: พลอากาศตรี โอบศิริ วิเศษสมิต
7 ธ.ค. 2500 – 30 ก.ย. 2508: พลอากาศโท สวน สุขเสริม
1 ต.ค. 2508 – 30 ก.ย. 2518: พลอากาศโท สุนทร สุนทรากูล
1 ต.ค. 2518 – 30 ก.ย. 2522: พลอากาศโท ศิระ อิศรางกูล ณ อยุธยา
11 ต.ค. 2522 – 30 ก.ย. 2524: พลอากาศโท เฉลิม จิตินันทน์
1 ต.ค. 2524 – 30 ก.ย. 2528: พลอากาศโท วิจิตร ช่วงโชติ
1 ต.ค. 2528 – 30 ก.ย. 2529: พลอากาศโท บัญญัติ วงษ์ทองสุข
1 ต.ค. 2529 – 30 ก.ย. 2531: พลอากาศโท ลิขิต สุวรรณทัต
1 ต.ค. 2530 – 30 ก.ย. 2533: พลอากาศโท ทองล้วน วิเศษพจนกิจ
1 ต.ค. 2533 – 30 ก.ย. 2535: พลอากาศโท เกษม ทวีวัฒน์
1 ต.ค. 2535 – 30 ก.ย. 2537: พลอากาศโท บุญฉันท์ พันตาวงศ์
1 ต.ค. 2537 – 30 ก.ย. 2541: พลอากาศโท นพพร จันทรวานิช
1 ต.ค. 2541 – 30 ก.ย. 2542: พลอากาศโท ปอง มณีศิลป์
1 ต.ค. 2542 – 30 ก.ย. 2543: พลอากาศโท เฉลิม ชุ่มชื่นสุข
1 ต.ค. 2543 – 30 ก.ย. 2545: พลอากาศโท เสถียร ศรีรัฐ
1 ต.ค. 2545 – 30 ก.ย.2548: พลอากาศโท ณัฐพงศ์ เอี่ยมธรรมชาติ
1 ต.ค. 2548 – 30 ก.ย.2551: พลอากาศโท สุพสร เกษรมาลา
1 ต.ค. 2551 – 31 มี.ค.2554: พลอากาศโท จำลอง เขมะประภา
30 มี.ค. 2554 – 30 ก.ย.2555: พลอากาศโท อานนท์ วิรัชกุล
1 ต.ค.2555 – 30 ก.ย.2556: พลอากาศโท ธรรมนิตย์ สิงห์คะสะ
1 ต.ค. 2556 – 30 ก.ย.2557: พลอากาศโท บุญสืบ ประสิทธิ์
1 ต.ค. 2557 - 30 ก.ย. 2558: พลอากาศโท พลานันท์ ปะจายะกฤตย์
1 ต.ค. 2558 - 30 ก.ย. 2559: พลอากาศโท เปรมศักดิ์ อุทัยภพ
1 ต.ค. 2559 - 31 มี.ค. 2560: พลอากาศโท ปัทม สุทธิสรโยธิน
1 เม.ย. 2560 - 31 มี.ค. 2561: พลอากาศโท หม่อมหลวงเทพสฤษดิ์ เทวกุล
1 เม.ย. 2561 - 30 ก.ย. 2562: พลอากาศโท อภิรุม จันทรกุล
1 ต.ค.2562 – 31​ มี.ค.2564: พลอากาศโท ภาณุวัชร์ เปี่ยมศรี
1​ เม.ย.2564​ -​ 31 มี.ค.2565​: พลอากาศโท​ กิจสม​ พันธ์​ุโกศล
1 เม.ย. 2565 - 30 ก.ย. 2565: พลอากาศโท เฉลิม เกตุรุ่ง
1 ต.ค. 2565 - 31 มี.ค. 2566: พลอากาศโท พงศ์สมิทธ์ สุขรวย
1 เม.ย. 2566 - 31 มี.ค. 2567: พลอากาศโท กฤษฎา เสียงก้อง
1 เม.ย. 2567 - ปัจจุบัน: พลอากาศโท ปราโมทย์ วันวาน
ที่ตั้ง

กรมช่างอากาศ ตั้งอยู่ ณ เลขที่ 1 ถนนประดิพัทธิ์ แขวงถนนนครไชยศรี เขตดุสิต กรุงเทพมหานคร ใกล้กรมการทหารสื่อสาร, กรมการขนส่งทหารบก และกรมสรรพาวุธทหารบก นอกจากนี้อยู่ใกล้สำนักงานใหญ่บริษัท ปูนซีเมนต์ไทย จำกัด (มหาชน), สวนจตุจักร และสถานีรถไฟบางซื่อ
การเดินทางทางบก มีรถประจำทางสาย 3, 52, 67, 97, 117, 524 ผ่าน
การเดินทางทางรถไฟ ลงรถไฟที่สถานีบางซื่อ
การเดินทางทางรถไฟฟ้าใต้ดิน ลงรถไฟที่สถานีบางซื่อ
การเดินทางทางเรือ สามารถลงเรือที่ท่าเกียกกายและต่อรถอีกประมาณ 0.7 กิโลเมตร
ขีดความสามารถการซ่อมบำรุงอากาศยานที่ประจำการ > เครื่องบินขับไล่/โจมตี (บ.ข./บ.จ.)

| ผู้ผลิต | แบบอากาศยาน | ประเทศ | ภารกิจ | ขีดความสามารถการซ่อมบำรุง |
| --- | --- | --- | --- | --- |
| Saab | JAS-39C/D Gripen |  สวีเดน | ขับไล่อเนกประสงค์/โจมตีทางทะเล/ฝึก | สามารถทำการตรวจและซ่อมบำรุงได้ทุกระดับ ยกเว้นการ overhaul เครื่องยนต์ |
| Lockheed Martin | F-16A/B block15 ADF |  สหรัฐ | ขับไล่อเนกประสงค์/โจมตี/ฝึก | สามารถทำการตรวจและซ่อมบำรุงได้ทุกระดับ ยกเว้นการ overhaul เครื่องยนต์ |
| Lockheed Martin | F-16A/B block15 OCU |  สหรัฐ | ขับไล่อเนกประสงค์/โจมตี/ฝึก | สามารถทำการตรวจและซ่อมบำรุงได้ทุกระดับ ยกเว้นการ overhaul เครื่องยนต์ |
| Northrop | F-5T Tigris |  สหรัฐ | ขับไล่สกัดกั้น/โจมตี/ฝึก | กรมช่างอากาศ สามารถทำการตรวจและซ่อมบำรุงได้ทุกระดับ (ทั้งเครื่องบินและเครื่องยนต์) และยังสามารถปรับปรุงขีดความสามารถได้อีกด้วย |
| Northrop | F-5E |  สหรัฐ | ขับไล่สกัดกั้น/โจมตี/ฝึก | กรมช่างอากาศ สามารถทำการตรวจและซ่อมบำรุงได้ทุกระดับ (ทั้งเครื่องบินและเครื่องยนต์) และยังสามารถปรับปรุงขีดความสามารถได้อีกด้วย |
| Aero | L-39ZA/ART Albatros |  เช็กเกีย | โจมตี/ฝึกขั้นก้าวหน้า | สามารถทำการตรวจและซ่อมบำรุงได้ทุกระดับ ยกเว้นการ overhaul เครื่องยนต์ |
| Dornier | Alpha Jet |  เยอรมนี | โจมตี |  |
| Pilatus Aircraft | AU-23A Peacemaker |  สวิตเซอร์แลนด์ | โจมตี/ตรวจการณ์ถ่ายภาพ/ธุรการ |  |
| Korea Aerospace Industry | T-50TH | เกาหลีใต้ | โจมตี/ฝึกขั้นก้าวหน้า |  |
ขีดความสามารถการซ่อมบำรุงอากาศยานที่ประจำการ > เครื่องบินลำเลียง (บ.ล.)

| ผู้ผลิต | แบบอากาศยาน | ประเทศ | ภารกิจ | ขีดความสามารถการซ่อมบำรุง |
| --- | --- | --- | --- | --- |
| Lockheed Corporation | C-130 |  สหรัฐ | ลำเลียงทางยุทธวิธี |  |
| Basler Turbo Conversions | BT-67 |  สหรัฐ | ลำเลียงทางยุทธวิธี |  |
| Saab | SAAB340 |  สหราชอาณาจักร | ลำเลียง |  |
| Airbus | A320-214 CJ-WL |  สหภาพยุโรป | รับส่งบุคลลสำคัญ |  |
| Airbus | A319-115X CJ |  สหภาพยุโรป | รับส่งบุคลลสำคัญ |  |
| Airbus | A340-541 |  สหภาพยุโรป | รับส่งบุคลลสำคัญ |  |
| ATR | ATR-72-500 |  สหภาพยุโรป | ลำเลียง |  |
| Sukhoi | SSJ100-95LR | สหพันธรัฐรัสเซีย | รับส่งบุคคลสำคัญ |  |
ขีดความสามารถการซ่อมบำรุงอากาศยานที่ประจำการ > เครื่องบินตรวจการณ์ (บ.ต.)

| ผู้ผลิต | แบบอากาศยาน | ประเทศ | ภารกิจ | ขีดความสามารถการซ่อมบำรุง |
| --- | --- | --- | --- | --- |
| Diamond Aircraft Industries | DA42 MPP |  ออสเตรีย | ตรวจการณ์ |  |
| Israel Aircraft Industries | IAI Arava |  อิสราเอล | ตรวจการณ์ |  |
| Saab | Saab 340 with ERIEYE |  สวีเดน | ตรวจการณ์ / แจ้งเตือนล่วงหน้า |  |
| Piaggio Avanti | P.180 | อิตาลี | ตรวจการณ์ |  |
ขีดความสามารถการซ่อมบำรุงอากาศยานที่ประจำการ > เฮลิคอปเตอร์(ฮ.)

| ผู้ผลิต | แบบอากาศยาน | ประเทศ | ภารกิจ | ขีดความสามารถการซ่อมบำรุง |
| --- | --- | --- | --- | --- |
| Bell Helicopter Textron | UH-1 Iroquois |  สหรัฐ | ค้นหากู้ภัย / ลำเลียงทั่วไป | สามารถทำการตรวจและซ่อมบำรุงได้ทุกระดับ ยกเว้นการ overhaul เครื่องยนต์ |
| Bell Helicopter Textron | Bell 412/HP/EP |  สหรัฐ    แคนาดา | รับ-ส่งเสด็จฯ/ค้นหาและช่วยชีวิต | สามารถทำการตรวจและซ่อมบำรุงได้ทุกระดับ ยกเว้นการ overhaul เครื่องยนต์ |
| Sikorsky Aircraft Corporation | Sikorsky S-92 |  สหรัฐ | รับ-ส่งเสด็จฯ/พยาบาลVVIP | สามารถทำการตรวจและซ่อมบำรุงได้ทุกระดับ ยกเว้นการ overhaul เครื่องยนต์ |
ขีดความสามารถการซ่อมบำรุงอากาศยานที่ประจำการ > เครื่องบินฝึก (บ.ฝ.)

| ผู้ผลิต | แบบอากาศยาน | ประเทศ | ภารกิจ | ขีดความสามารถการซ่อมบำรุง |
| --- | --- | --- | --- | --- |
| Pacific Aerospace | PAC CT/4 |  นิวซีแลนด์ | ฝึกขั้นต้น | บริษัทอุตสาหกรรมการบิน (TAI) เป็นผู้ดูแลทั้งเครื่องบินและเครื่องยนต์ |
| Pilatus Aircraft | PC-9 |  สวิตเซอร์แลนด์ | ฝึกขั้นปลาย | บริษัทอุตสาหกรรมการบิน (TAI) เป็นผู้ดูแลทั้งเครื่องบินและเครื่องยนต์ |
| กองทัพอากาศไทย | บ.ชอ.2 |  ไทย | ฝึกขั้นต้น/ธุรการ/ต้นแบบ | กรมช่างอากาศ ดูแลการซ่อมบำรุงทั้งหมด |
| กองทัพอากาศไทย | บ.ทอ.6 |  ไทย | ฝึกขั้นต้น/ธุรการ/ต้นแบบ | กรมช่างอากาศ ดูแลการซ่อมบำรุงทั้งหมด |
| Diamond Aircraft Industries | DA42 Twin Star |  ออสเตรีย | ฝึกขั้นปลาย |  |
| Cessna | T-41 |  สหรัฐ | ฝึกขั้นต้น |  |
งานโครงการที่สำคัญ

โครงการ Falcon Star ของเครื่องบิน F-16 ทั้ง 3 ฝูงบิน จำนวน 57 เครื่อง เป็นเวลา 52 เดือน ตั้งแต่เดือนธันวาคม 2550- มีนาคม 2554 เป็นการปรับปรุงโครงสร้างเพื่อให้เครื่องบินสามารถทำการบินได้ถึง 8,000 ชม.บิน
โครงการ PDM + Avionics Upgrade (AUP) สำหรับเครื่องบินลำเลียง C-130 จำนวน 6 เครื่องบิน เวลา 35 เดือน ตั้งแต่เดือนตุลาคม 2550- กันยายน 2553 โครงการนี้เป็นโครงการซ่อมใหญ่และปรับปรุงโครงสร้าง
โครงการ ECTM (Engine Condition Trend Monitor) สำหรับเครื่องบินลำเลียง C-130 จำนวน 12 เครื่องบิน ทยอยดำเนินการดัดแปลงเมื่อ บ.ไม่ติดภารกิจ
โครงการ PDM สำหรับเครื่องบินขับไล่ฝึก L-39 จำนวน 26 เครื่องบิน เวลา 59 เดือน ตั้งแต่เดือนสิงหาคม 2553- กรกฎาคม 2558 โครงการนี้เป็นโครงการซ่อมใหญ่และปรับปรุงโครงสร้าง
พันเอก พระยาเวหาสยานศิลปสิทธิ์ (หลง สินศุข):เจ้ากรมช่างอากาศคนแรก
สหประชาชาติ
การก่อตั้ง

สหประชาชาติถูกก่อตั้งเพื่อสืบทอดองค์การสันนิบาตชาติ ซึ่งถูกมองว่าไร้ประสิทธิภาพที่จะธำรงรักษาสันติภาพ ดังที่เห็นได้จากความล้มเหลวในการป้องกันสงครามโลกครั้งที่สอง คำว่า "สหประชาชาติ" เป็นแนวคิดของแฟรงกลิน ดี. โรสเวลต์และวินสตัน เชอร์ชิลล์ พบใช้ครั้งแรกในกฎบัตรสหประชาชาติ เมื่อ ค.ศ. 1942 ซึ่งเป็นการรวบรวมเอาประเทศฝ่ายสัมพันธมิตร 26 ประเทศในสงครามโลกครั้งที่สองเข้าด้วยกันภายใต้การลงนามกฎบัตรแอตแลนติก และกลายเป็นคำที่ใช้เรียกองค์การนี้ในที่สุด ใน ค.ศ. 1944 ผู้แทนจากประเทศฝรั่งเศส สาธารณรัฐจีน สหราชอาณาจักร สหรัฐอเมริกา และสหภาพโซเวียตเข้าร่วมประชุมเพื่อวางแผนการก่อตั้งสหประชาชาติที่ดัมบาตันโอกส์ในกรุงวอชิงตัน ดี.ซี. การประชุมครั้งนั้นและครั้งต่อ ๆ มา ทำให้เกิดรากฐานความร่วมมือกันระหว่างประเทศเพื่อนำไปสู่สันติภาพ ความมั่นคง ความร่วมมือทางเศรษฐกิจและสังคม โดยแผนเหล่านี้ได้ผ่านการถกเถียงอภิปรายจากรัฐบาลและประชาชนจากทั่วโลก
เมื่อใกล้สิ้นสุดสงคราม การประชุมสหประชาชาติว่าด้วยองค์การระหว่างประเทศ เริ่มต้นขึ้นเมื่อวันที่ 25 เมษายน ค.ศ. 1945 ที่นครซานฟรานซิสโก ตัวแทนจาก 50 ประเทศได้ลงนามในกฎบัตรสหประชาชาติเมื่อวันที่ 26 มิถุนายน ยกเว้นโปแลนด์ที่ไม่สามารถส่งผู้แทนเข้าร่วมประชุมได้แต่ได้รับการพิจารณาให้เป็นสมาชิกดั้งเดิม รวมเป็น 51 ประเทศ แม้สันนิบาตชาติจะถูกล้มเลิกไป แต่อุดมการณ์ส่วนใหญ่และโครงสร้างบางประการได้ถูกกำหนดไว้ในกฎบัตรโดยได้รับการพัฒนาให้เหมาะสมกับโลกใหม่ที่ซับซ้อนมากขึ้น หลังจากกฎบัตรผ่านการลงนามจากสมาชิก สหประชาชาติจึงได้รับการสถาปนาอย่างเป็นทางการเมื่อกฎบัตรมีผลบังคับใช้ในวันที่ 24 ตุลาคม ค.ศ. 1945 หลังจากนั้น การประชุมสมัชชาครั้งแรกเกิดขึ้นที่กรุงลอนดอน เมื่อเดือนมกราคม ค.ศ. 1946
องค์กร

บทความหลัก: ระบบสหประชาชาติ
ระบบสหประชาชาติอยู่บนพื้นฐานของ 5 เสาหลัก (ไม่นับรวมคณะมนตรีภาวะทรัสตีแห่งสหประชาชาติ ซึ่งยุติการปฏิบัติงานไปใน ค.ศ. 1994) ได้แก่ สมัชชาใหญ่ คณะมนตรีความมั่นคง คณะมนตรีเศรษฐกิจและสังคม สำนักเลขาธิการและศาลยุติธรรมระหว่างประเทศ สี่องค์กรในจำนวนนี้มีที่ทำการในสำนักงานใหญ่สหประชาชาติในนครนิวยอร์ก ส่วนศาลยุติธรรมระหว่างประเทศตั้งอยู่ที่กรุงเฮก ส่วนองค์กรย่อย ๆ ตั้งอยู่ที่เจนีวา เวียนนาและไนโรบี รวมไปถึงเมืองอื่น ๆ ทั่วโลก
สหประชาชาติมีธง ที่ทำการไปรษณีย์ และดวงตราไปรษณียากรของตนเอง ภาษาทางการที่ใช้มีอยู่ 6 ภาษา คือ ภาษาอังกฤษ ภาษาฝรั่งเศส ภาษาสเปน ภาษารัสเซีย ภาษาจีน และภาษาอาหรับ โดยที่ภาษาอาหรับได้ถูกเพิ่มเข้ามาหลังสุด เมื่อปี ค.ศ. 1973 ส่วนสำนักเลขาธิการนั้นใช้ 2 ภาษา คือ ภาษาอังกฤษ และภาษาฝรั่งเศส ภาษาอังกฤษที่กำหนดให้เป็นมาตรฐาน คือ อังกฤษบริติช และการสะกดแบบออกซ์ฟอร์ด ส่วนภาษาจีนมาตรฐาน คือ อักษรจีนตัวย่อ ซึ่งเปลี่ยนมาจาก อักษรจีนตัวเต็ม ใน ค.ศ. 1971 เมื่อสาธารณรัฐประชาชนจีนเป็นสมาชิกสหประชาชาติแทนสาธารณรัฐจีน
องค์กร > สมัชชาใหญ่

บทความหลัก: สมัชชาใหญ่แห่งสหประชาชาติ
สมัชชาใหญ่เป็นที่ประชุมซึ่งรัฐสมาชิกสหประชาชาติทั้งหมดประชุมกันเป็นประจำในสมัยประชุมประจำปีภายใต้ประธานซึ่งเลือกตั้งมาจากรัฐสมาชิก ในช่วงเปิดสมัยประชุมแต่ละสมัยเป็นเวลากว่าสองสัปดาห์ สมาชิกทั้งหมดมีโอกาสจะเสนอญัตติแก่สมัชชาได้ สมัยประชุมแรกมีขึ้นเมื่อวันที่ 10 มกราคม ค.ศ. 1946 ในเวสต์มินสเตอร์เซ็นทรัลฮอลล์ ในกรุงลอนดอน ซึ่งในขณะนั้นมีสมาชิก 51 ประเทศ
เมื่อสมัชชาใหญ่ลงมติต่อปัญหาที่สำคัญ จะต้องมีการลงมติและได้รับเสียงส่วนใหญ่เกินสองในสามของรัฐสมาชิกที่มาประชุม ตัวอย่างปัญหาที่สำคัญ ได้แก่ การแนะนำต่อสันติภาพและความมั่นคง การเลือกตั้งสมาชิกองค์กร การรับเข้า การระงับและการขับสมาชิก และประเด็นด้านงบประมาณ ส่วนปัญหาอื่นทั้งหมดตัดสินโดยใช้มติเสียงข้างมาก รัฐสมาชิกแต่ละประเทศมีหนึ่งเสียง นอกเหนือไปจากการอนุมัติประเด็นทางงบประมาณ ข้อมติสมัชชาใหญ่ไม่มีผลผูกมัดต่อสมาชิก สมัชชาใหญ่อาจเสนอคำแนะนำต่อปัญหาใด ๆ ภายใต้ขอบเขตของสหประชาชาติ ยกเว้นประเด็นด้านสันติภาพและความมั่นคงซึ่งอยู่ภายใต้การพิจารณาของคณะมนตรีความมั่นคง
องค์กร > คณะมนตรีความมั่นคง

บทความหลัก: คณะมนตรีความมั่นคงแห่งสหประชาชาติ
คณะมนตรีความมั่นคงแห่งสหประชาชาติมีหน้าที่ดำรงรักษาสันติภาพและความปลอดภัยแก่ประเทศสมาชิก ขณะที่ส่วนอื่น ๆ ของสหประชาชาติสามารถเพียงให้คำแนะนำแก่รัฐบาลของประเทศสมาชิก แต่คณะมนตรีความมั่นคงมีอำนาจที่จะผูกมัดประเทศสมาชิกให้ปฏิบัติตามการตัดสินใจของคณะมนตรีความมั่นคงแห่งสหประชาชาติตามข้อตกลงในกฎบัตรข้อที่ 25 โดยผลการตัดสินใจของคณะมนตรีความมั่นคง เรียกว่า มติของคณะมนตรีความมั่นคงแห่งสหประชาชาติ
คณะมนตรีความมั่นคงแห่งสหประชาชาติประกอบด้วยสมาชิก 15 ประเทศ ได้แก่ สมาชิกถาวร 5 ประเทศ คือ จีน ฝรั่งเศส รัสเซีย สหราชอาณาจักรและสหรัฐอเมริกา และสมาชิกไม่ถาวรอีก 10 ประเทศ ซึ่งปัจจุบันประกอบด้วยชาด ไนจีเรีย แองโกลา จอร์แดน มาเลเซีย ชิลี เวเนซุเอลา นิวซีแลนด์ สเปน และลิทัวเนีย สมาชิกถาวรทั้งห้าประเทศมีสิทธิ์ที่จะใช้อำนาจยับยั้งการนำไปใช้ แต่ไม่ใช่การยับยั้งมติโดยรวม ส่วนสมาชิกไม่ถาวรทั้งสิบประเทศจะอยู่ในตำแหน่งคราวละสองปี ซึ่งได้รับเลือกจากสมัชชาใหญ่โดยใช้เกณฑ์ตามภูมิภาค ประธานคณะมนตรีความมั่นคงแห่งสหประชาชาติจะหมุนเวียนตามตัวอักษรทุกเดือน
องค์กร > สำนักเลขาธิการ

บทความหลัก: สำนักเลขาธิการสหประชาชาติ
สำนักเลขาธิการสหประชาชาติมีเลขาธิการสหประชาชาติเป็นประธาน ได้รับการสนับสนุนโดยเจ้าหน้าที่พลเรือนทั่วโลก มีหน้าที่ศึกษา รวบรวมข้อมูลและอำนวยความสะดวกให้แก่การประชุม และยังมีหน้าที่ปฏิบัติหน้าที่ที่ได้รับมอบหมายจากคณะมนตรีความมั่นคงแห่งสหประชาชาติ สมัชชาใหญ่แห่งสหประชาชาติ คณะมนตรีเศรษฐกิจและสังคมแห่งสหประชาชาติและส่วนอื่น ๆ ขององค์การ กฎบัตรสหประชาชาติได้ระบุถึงเจ้าหน้าที่ที่ได้รับเลือกว่าต้องมี "มาตรฐานประสิทธิภาพการทำงานสูงสุด มีความสามารถและความซื่อสัตย์" และความสำคัญในการคัดเลือกคนที่มาจากพื้นฐานภูมิศาสตร์ที่แตกต่างกัน
กฎบัตรสหประชาชาติยังได้กำหนดด้วยว่าเจ้าหน้าที่จะต้องไม่แสวงหาหรือรับคำสั่งจากอำนาจใดนอกเหนือจากองค์การสหประชาชาติ ประเทศสมาชิกขององค์การสหประชาชาติทุกประเทศจะต้องเคารพความเป็นสากลของสำนักเลขาธิการสหประชาชาติและจะต้องไม่มุ่งมีอิทธิพลเหนือเจ้าหน้าที่ของสำนักเลขาธิการเป็นอันขาด โดยเลขาธิการสหประชาชาติจะเป็นผู้คัดเลือกเจ้าหน้าที่ของสหประชาชาติแต่เพียงผู้เดียว
สถานที่ทำการของสำนักเลขาธิการสหประชาชาติอยู่ในพื้นที่ของสำนักงานประสานกิจการมนุษยชาติและสำนักงานควบคุมปฏิบัติการรักษาสันติภาพ
องค์กร > เลขาธิการ

บทความหลัก: เลขาธิการสหประชาชาติ
เลขาธิการทำหน้าที่เสมือนเป็นโฆษกและผู้นำองค์การสหประชาชาติโดยพฤตินัย เลขาธิการองค์การสหประชาชาติคนปัจจุบัน คือ อังตอนียู กูแตรึช ซึ่งรับตำแหน่งต่อจากปัน คี มูน ใน ค.ศ. 2017
ตำแหน่งนี้ ซึ่งแฟรงกลิน ดี. โรสเวลต์มองว่าเป็น "ผู้ดูแลโลก" ถูกนิยามไว้ในกฎบัตรสหประชาชาติว่าเป็น "ผู้นำการบริหารขององค์การ" และกฎบัตรยังได้ระบุว่าเลขาธิการสหประชาชาติสามารถยก "ปัญหาใด ๆ ที่เขาเห็นว่าอาจส่งผลกระทบต่อสันติภาพและความมั่นคงของนานาชาติ" ขึ้นเพื่อให้คณะมนตรีความมั่นคงแห่งสหประชาชาติพิจารณาได้ ทำให้บทบาทของเลขาธิการสหประชาชาติมีขอบเขตกว้างขวางมากขึ้นในเวทีโลก ตำแหน่งเลขาธิการสหประชาชาติจึงมีสองบทบาท ทั้งผู้บริหารสหประชาชาติ และนักการทูตหรือผู้ไกล่เกลี่ยกรณีพิพาทระหว่างประเทศสมาชิก และหาข้อยุติให้กับปัญหาระดับโลก เลขาธิการสหประชาชาติมีหน้าที่ที่จะควบคุมปฏิบัติการรักษาสันติภาพ การควบคุมองค์กรสากล การรวบรวมข้อมูลจากข้อตัดสินใจของคณะมนตรีความมั่นคงแห่งสหประชาชาติและพูดคุยกับผู้นำรัฐบาลของประเทศต่าง ๆ
เลขาธิการสหประชาชาติถูกแต่งตั้งจากสมัชชาใหญ่แห่งสหประชาชาติ หลังจากที่ได้รับมติมาจากคณะมนตรีความมั่นคงแห่งสหประชาชาติ การเลือกเลขาธิการสหประชาชาติมีสิทธิ์ถูกยับยั้งจากสมาชิกของคณะมนตรีความมั่นคงแห่งสหประชาชาติ และตามทฤษฎีแล้ว สมัชชาใหญ่จะสามารถเปลี่ยนการสนับสนุนของคณะมนตรีความมั่นคงแห่งสหประชาชาติได้ หากไม่ได้รับคะแนนเสียงส่วนใหญ่ แต่ก็ยังไม่เคยเกิดกรณีเช่นนี้ขึ้น ตำแหน่งเลขาธิการสหประชาชาติไม่ได้ถูกกำหนดคุณสมบัติแน่ชัด แต่เป็นที่ยอมรับกันว่าอยู่ในตำแหน่งวาระละห้าปีได้หนึ่งหรือสองวาระ ตำแหน่งควรจะเวียนไปตามภูมิภาคของโลก และต้องไม่ได้มาจากประเทศสมาชิกถาวรของคณะมนตรีความมั่นคงแห่งสหประชาชาติ
| คนที่ | ชื่อ | สัญชาติ | เข้ารับตำแหน่ง | พ้นจากตำแหน่ง | หมายเหตุ |
| --- | --- | --- | --- | --- | --- |
| 1 | ทริกเวอ ลี |  นอร์เวย์ | 2 กุมภาพันธ์ 1946 | 10 พฤศจิกายน 1952 | ลาออก |
| 2 | ด๊าก ฮัมมาร์เฮิลด์ |  สวีเดน | 10 เมษายน 1953 | 18 กันยายน 1961 | อสัญกรรมขณะดำรงตำแหน่ง |
| 3 | อู้ตั่น |  พม่า | 30 พฤศจิกายน 1961 | 31 ธันวาคม 1971 | เลขาธิการคนแรกจากทวีปเอเชีย |
| 4 | ควร์ท วัลท์ไฮม์ |  ออสเตรีย | 1 มกราคม 1972 | 31 ธันวาคม 1981 |  |
| 5 | ฆาบิเอร์ เปเรซ เด กูเอยาร์ |  เปรู | 1 มกราคม 1982 | 31 ธันวาคม 1991 | เลขาธิการคนแรกจากทวีปอเมริกาใต้ |
| 6 | บุฏรุส บุฏรุส-ฆอลี |  อียิปต์ | 1 มกราคม 1992 | 31 ธันวาคม 1996 | เลขาธิการคนแรกจากทวีปแอฟริกา |
| 7 | โคฟี แอนนัน |  กานา | 1 มกราคม 1997 | 31 ธันวาคม 2006 |  |
| 8 | พัน กี-มุน |  เกาหลีใต้ | 1 มกราคม 2007 | 31 ธันวาคม 2016 |  |
| 9 | อังตอนียู กูแตรึช |  โปรตุเกส | 1 มกราคม 2017 | อยู่ในตำแหน่ง |  |
องค์กร > คณะมนตรีเศรษฐกิจและสังคม

บทความหลัก: คณะมนตรีเศรษฐกิจและสังคมแห่งสหประชาชาติ
คณะมนตรีเศรษฐกิจและสังคมแห่งสหประชาชาติมีส่วนช่วยเหลือสมัชชาใหญ่แห่งสหประชาชาติในการให้ความสนับสนุนการพัฒนาเศรษฐกิจและสังคมและการพัฒนา คณะมนตรีเศรษฐกิจและสังคมแห่งสหประชาชาติประกอบด้วยประเทศสมาชิกทั้งหมด 54 ประเทศ ซึ่งได้รับเลือกจากสมัชชาใหญ่แห่งสหประชาชาติวาระละสามปี ส่วนประธานมีวาระหนึ่งปีและได้รับเลือกจากประเทศขนาดเล็กหรือขนาดกลางเพื่อเป็นผู้แทนของคณะมนตรีเศรษฐกิจและสังคมแห่งสหประชาชาติ คณะมนตรีเศรษฐกิจและสังคมแห่งสหประชาชาติจัดการประชุมขึ้นทุกปี เมื่อถึงเดือนกรกฎาคม เป็นเวลาสี่สัปดาห์ แต่หลังจากปี ค.ศ. 1998 เป็นต้นมา ได้มีการจัดการประชุมขึ้นอีกครั้งหนึ่งในเดือนเมษายน โดยมีรัฐมนตรีว่าการกระทรวงการคลังเข้าร่วมประชุมกับคณะกรรมการธนาคารโลกและกองทุนการเงินระหว่างประเทศ คณะมนตรีเศรษฐกิจและสังคมแห่งสหประชาชาติมีหน้าที่รวบรวมและให้การแนะนำประเทศสมาชิก โดยคณะมนตรีเศรษฐกิจและสังคมแห่งสหประชาชาติเป็นความร่วมมือทางนโยบายที่ดีที่สุด และมีผลงานมากที่สุดในองค์การสหประชาชาติ
องค์กร > ศาลยุติธรรมระหว่างประเทศ

บทความหลัก: ศาลยุติธรรมระหว่างประเทศ
ศาลยุติธรรมระหว่างประเทศ ตั้งอยู่ที่กรุงเฮก ประเทศเนเธอร์แลนด์ ซึ่งเป็นส่วนสำคัญของการตัดสินปัญหาของสหประชาชาติ ศาลยุติธรรมระหว่างประเทศถูกก่อตั้งขึ้นเมื่อปี ค.ศ. 1945 จากผลของกฎบัตรสหประชาชาติ ศาลยุติธรรมระหว่างประเทศเริ่มทำหน้าที่ในปี ค.ศ. 1946 แทนศาลยุติธรรมถาวรระหว่างประเทศ อนุสาวรีย์ของศาลยุติธรรมระหว่างประเทศ ซึ่งคล้ายกับศาลยุติธรรมถาวรระหว่างประเทศก่อนหน้า คือ ข้อความรัฐธรรมนูญที่วางระเบียบของศาลยุติธรรมระหว่างประเทศ
ศาลยุติธรรมระหว่างประเทศตั้งอยู่ในพระราชวังสันติภาพ ในกรุงเฮก เนเธอร์แลนด์ ซึ่งเป็นอาคารที่ตั้งของสถาบันกฎหมายนานาชาติเฮก ซึ่งเป็นสถานที่ของเอกชนในการศึกษากฎหมายนานาชาติ ผู้พิพากษาของศาลยุติธรรมระหว่างประเทศหลายคนเป็นนิสิตเก่าหรือคณะครูในสถาบันแห่งนี้ มีจุดประสงค์เพื่อพิจารณาความขัดแย้งระหว่างรัฐ โดยส่วนใหญ่จะเป็นเรื่องราวที่เกี่ยวข้องกับอาชญากรรมสงคราม การเข้าไปสอดแทรกกิจการภายในรัฐ และการล้างชาติพันธุ์ เป็นต้น
นอกจากนี้ ยังมีศาลที่ทำหน้าที่เกี่ยวข้องกัน คือ ศาลอาญาระหว่างประเทศ ซึ่งเริ่มดำเนินการเมื่อปี ค.ศ. 2002 ผ่านทางการอภิปรายหลายครั้งของสมัชชาใหญ่แห่งสหประชาชาติ ถูกสร้างขึ้นเพื่อเป็นศาลถาวรระหว่างประเทศที่ลงโทษผู้กระทำความผิดต่อกฎหมายสากล รวมไปถึงอาชญากรรมสงครามและการล้างชาติพันธุ์ ศาลอาญาระหว่างประเทศถือว่าเป็นเอกภาพ ทั้งจากลักษณะโดยรวมและทางการเงิน แต่การประชุมบางคราวของโครงสร้างศาลอาญาระหว่างประเทศ คณะสมัชชาแห่งชาติถูกจัดขึ้นที่สหประชาชาติ ซึ่งมี "ข้อตกลงความสัมพันธ์" ระหว่างศาลอาญาระหว่างประเทศกับสหประชาชาติซึ่งทั้งสองต่างก็ยอมรับกันทางกฎหมาย
องค์กร > หน่วยงานพิเศษ

บทความหลัก: หน่วยงานพิเศษของสหประชาชาติ
นอกจาก 5 เสาหลักของสหประชาชาติแล้ว ยังมีหน่วยงานพิเศษของสหประชาชาติที่ทำหน้าที่แตกต่างออกไป ซึ่งเป็นไปตามกำหนดของกฎบัตรสหประชาชาติว่า เสาหลักของสหประชาชาติสามารถก่อตั้งหน่วยงานพิเศษขึ้นมาเพื่อเติมเต็มการทำหน้าที่ของตัวเองได้ หน่วยงานเหล่านั้นประกอบด้วย
| No>  | ชื่อย่อ | โลโก้ | หน่วยงาน | สำนักงานใหญ่ | ปีก่อตั้ง (ค> ศ.) |
| --- | --- | --- | --- | --- | --- |
| 1 | FAO | Food and Agriculture Organization | องค์การอาหารและการเกษตรแห่งสหประชาชาติ   (Food and Agriculture Organization) |  กรุงโรม ประเทศอิตาลี | 1945 |
| 2 | IAEA | International Atomic Energy Agency | ทบวงการพลังงานปรมาณูระหว่างประเทศ   (International Atomic Energy Agency) |  เวียนนา ประเทศออสเตรีย | 1957 |
| 3 | ICAO | International Civil Aviation Organization | องค์การการบินพลเรือนระหว่างประเทศ  (International Civil Aviation Organization) |  มอนทรีออล ประเทศแคนาดา | 1947 |
| 4 | IFAD |  | กองทุนระหว่างประเทศเพื่อพัฒนาเกษตรกรรม  (International Fund for Agricultural Development) |  กรุงโรม ประเทศอิตาลี | 1977 |
| 5 | ILO | International Labour Organization | องค์การแรงงานระหว่างประเทศ  (International Labour Organization) |  เจนีวา ประเทศสวิตเซอร์แลนด์ | 1946 (1919) |
| 6 | IMO | International Maritime Organization | องค์การทางทะเลระหว่างประเทศ  (International Maritime Organization) |  ลอนดอน สหราชอาณาจักร | 1948 |
| 7 | IMF | International Monetary Fund | กองทุนการเงินระหว่างประเทศ  (International Monetary Fund) |  วอชิงตัน ดี.ซี. สหรัฐอเมริกา | 1945 (1944) |
| 8 | ITU | International Telecommunication Union | สหภาพโทรคมนาคมระหว่างประเทศ  (International Telecommunication Union) |  เจนีวา ประเทศสวิตเซอร์แลนด์ | 1947 (1865) |
| 9 | UNESCO | United Nations Educational, Scientific and Cultural Organization | องค์การการศึกษา วิทยาศาสตร์ และวัฒนธรรมแห่งสหประชาชาติ  (United Nations Educational, Scientific and Cultural Organization) |  ปารีส ประเทศฝรั่งเศส | 1946 |
| 10 | UNIDO |  | องค์การพัฒนาอุตสาหกรรมแห่งสหประชาชาติ  (United Nations Industrial Development Organization) |  เวียนนา ประเทศออสเตรีย | 1967 |
| 11 | UNWTO |  | องค์การการท่องเที่ยวโลก  (World Tourism Organization) |  มาดริด ประเทศสเปน | 1974 |
| 12 | UPU | Universal Postal Union | สหภาพไปรษณีย์สากล  (Universal Postal Union) |  เบิร์น ประเทศสวิตเซอร์แลนด์ | 1947 (1874) |
| 13 | WB |  | เครือธนาคารโลก  (World Bank Group) |  วอชิงตัน ดี.ซี. สหรัฐอเมริกา | 1945 (1944) |
| 14 | WFP |  | โครงการอาหารโลก  (World Food Programme) |  กรุงโรม ประเทศอิตาลี | 1963 |
| 15 | WHO | World Health Organization | องค์การอนามัยโลก  (World Health Organization) |  เจนีวา ประเทศสวิตเซอร์แลนด์ | 1948 |
| 16 | WIPO |  | องค์การทรัพย์สินทางปัญญาแห่งโลก  (World Intellectual Property Organization) |  เจนีวา ประเทศสวิตเซอร์แลนด์ | 1974 |
| 17 | WMO | World Meteorological Organization | องค์กรอุตุนิยมวิทยาโลก  ( World Meteorological Organization) |  เจนีวา ประเทศสวิตเซอร์แลนด์ | 1950 (1873) |